เงินสหรัฐฮอตแห่กันถือครองทุนสำรองทรุด
ธปท.เผย ทุกคนถือเงินสหรัฐกดเงินยูโรอ่อนค่าลง ส่งผลให้ทุนสำรองของไทยลด 300 ล้านเหรียญสหรัฐ
29 ก.ย. 2554

ธปท.เผย ทุกคนถือเงินสหรัฐกดเงินยูโรอ่อนค่าลง ส่งผลให้ทุนสำรองของไทยลด 300 ล้านเหรียญสหรัฐ
นางอัจนา ไวความดี รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า สาเหตุที่เงินทุนสำรองระหว่างประเทศลดลง 300 ล้านเหรียญสหรัฐ หรือลดจาก 1.851 แสนล้านเหรียญสหรัฐในสัปดาห์ก่อนหน้า เหลือ 1.848 แสนล้านเหรียญสหรัฐ เกิดจากค่าเงินยูโรอ่อนค่าลงเมื่อเทียบกับเงินเหรียญสหรัฐ และเมื่อตีราคาทุนสำรองจึงมีมูลค่าลดลง
“ตอนนี้ถึงแม้เศรษฐกิจสหรัฐจะมีปัญหา แต่นักลงทุนก็มองว่าปัญหาในเศรษฐกิจยุโรปน่าจะมีมากกว่า เพราะยุโรปยังมีปัญหาการชำระหนี้ของกรีซที่ใกล้จะครบกำหนดอีก ทำให้นักลงทุนไม่แน่ใจการถือเงินในสกุลอื่น หันมาถือครองเงินเหรียญสหรัฐอย่างเดียว” นางอัจนา กล่าว
ทั้งนี้ ในช่วงนี้ค่าเงินบาทอ่อนค่าลง เป็นผลจากนักลงทุนต่างชาติลดความเสี่ยง จากการถือครองสินทรัพย์ในตลาดเกิดใหม่หันไปถือครองเงินเหรียญสหรัฐมากขึ้น ทำให้ต่างชาติมีการเทขายหุ้นในตลาดประเทศเกิดใหม่หรือในภูมิภาคเอเชีย เพื่อนำกำไรกลับไปชดเชยการขาดทุนในตลาดหลักทรัพย์และลงทุนเก็งกำไรทองคำนำกำไรจากตลาดทองคำกลับไปชดเชยการขาดทุนเช่นกัน เห็นได้จากราคาทองคำปรับตัวลดลงในช่วงนี้ 
นักค้าเงินธนาคารซีไอเอ็มบี (ไทย) กล่าวว่า การซื้อขายในตลาดเงินบาทวันที่ 28ก.ย.ที่ผ่านมา ปิดตลาดที่ระดับ 30.99-31.01 บาทต่อเหรียญสหรัฐ ปรับแข็งค่าขึ้น แต่ค่าเงินบาทยังมีแนวโน้มอ่อนค่าลง สวนทางกับการปรับแข็งค่าขึ้นของเงินเหรียญสหรัฐ